Planteleer vir Bietoubossers | Gansbaai Explore
Planteleer vir Bietoubossers
Published: 17 April 2014, By: Gansbaai Courant, Category: Gansbaai Community
Vlnr is Mirriam Cotton (aanbieder) saam met Aletta Lochner en Marie de Jager tydens die oorhandiging van ‘n blyk van waardering aan Mirriam
Die maandelikse byeenkoms van die Damesklub van Perlemoenbaai en De Kelders is goed deur sowat 60 lede bygewoon. Die gasvrouens, Aletta Lochner en Marie de Jager met hulle span het behoorlik uitgehang en die groot groep dames het hulself, soos gewoonlik, terdeë geniet - dit geld natuurlik vir die smaaklike verversings ook. Mirriam Cotton het as gasspreker opgetree en die Bietoubossers het ‘n deeglike fitologie-inligtingsessie gehad, wat hulle eerder as ‘n planteleer-sessie sou wou beskryf.
“Mirriam het begin deur agtergrondgeskiedenis oor haarself aan die dames verskaf, wat almal baie interessant gevind het,” vertel Elzma de Lange. “Daarna het sy met haar aanbieding oor plantegroei in ons tuine begin.” Mirriam het die dames deeglik uitgevra oor probleme wat ‘n rol in hul tuine in hierdie omgewing speel, soos die wind en sanderige of swak grond. ‘n Belangrike vraag onder die dames het oor die onsuksesvolle aanplanting van proteas gehandel. “Die groot probleem is dat die proteas in potte geplant is en dan in warm, sanderige grond uitgeplant word,” het Mirriam gesê.
Sy het ‘n groot verskeidenheid van plante as voorbeelde saamgebring en die dames het etlike nuttige en praktiese wenke van haar ontvang. Dit het ingesluit die verskillende plantspesies wat goed hier sal aard en watter spesies liefs vermy moet word. “Anita Huisamen was die gelukkige wenner van ‘n pragtige aalwyn, asook ‘n aanbod vir die gratis uitlê van haar tuin,” vertel Elizma. Ná die interessante gesprek rondom tuinplante, is daar gesellig saamgekuier en verversings geniet. Die Bietoubossers se volgende byeenkoms is op 13 Mei 2014 om 10:00 in die Kleinsaaltjie.
Vir Bietoubos-navrae kan Annette van Zyl (voorsitter) by 028-384-1075 gekontak word.